Document ID: /fineweb-2-swissfilter-quality_10-filterrobots/filtered/02821.jsonl.gz/84

U subotu, 30. rujna, veliko mnoštvo mladih, i oni koji se tako osjećaju, iz cijele Švicarske i susjednih joj zemalja okupili su se još jednom na molitveno-pokorničkom hodočašću pod Gospinim okriljem u našem dragom Einsiedelnu, na 45. po redu Rumenom listu. Programski okvir ovog hodočašća godinama je gotovo nepromjenjiv, što ponajbolje govori u prilog činjenici da naši mladi, pritiješnjeni svakodnevnim brigama, posebice čeznu za produbljivanjem svoje vjere kroz prigodnu katehezu, sakramentalni susret s Božjom nježnošću u svetoj ispovijedi, osobnoj i zajedničkoj molitvi preko pobožnosti Puta križa, pa sve do vrhunca molitvenog susreta s Gospodinom – u euharistijskom slavlju.
Osobita nam je radost što je svoju vjeru, znanje i vrijeme s nama mogao podijeliti i biti nam dragim gostom, poznati studentski kapelan iz Zagreba, don David Leskovar. Kao član salezijanske zajednice koja, po uzoru na svoga utemeljitelja svetog Ivana don Bosca, svoje poslanje u prvom redu vrši u pastoralu mladih, don David se kroz čitavu svoju formaciju trudio osnažiti svoju vjeru i razum kako bi, kroz svećeničko djelovanje, mladima mogao dati vjerodostojno obrazloženje nade koja je u nama (usp. 1 Pt 3,15). Hodeći dobro utabanim stazama svojih prethodnika, koji su se svojski trudili približiti vjernicima misli sv. pape Ivana Pavla II. o tzv. Teologiji tijela, don David je, točno u 15.00 sati, naše hodočašće otvorio prigodnom katehezom naslovljenom: “Muško i žensko stvori ih“ (Post 1,27). U predivnom ozračju prepune velike dvorane pri benediktinskoj opatiji, mladi studentski kapelan govorio je o važnosti, ljepoti i dostojanstvu ljudske spolnosti, potičući mlade slušatelje da kroz život nastave tragati za istinom koju je Bog upisao u našu tjelesnost, kako bi živjeli u punini kao muškarci i žene, što ujedno predstavlja i stoljetni zdravi nauk Crkve.
Potaknuti poučnom katehezom mladi su, prije susreta s Gospodinom u euharistiji, pohrlili na sv. ispovijed u zagrljaj Milosrdnome Ocu nakon čega je, u 17 sati, nebrojeno mnoštvo mladih lica predvođenih njihovim pastirima krenulo ususret Isusu u pobožnosti Puta križa. Neumorne misijske suradnice svojim su lijepim glasovima i pri teškim usponima, kada se već gubi dah, ovoj pobožnosti i prigodnim razmatranjima dali notu mističnosti. Stigavši do „einsiedelnske kalvarije“, zaustavili smo se u slušanju prigodnoga razmatranja o Kristovoj muci koje je s nama podijelio don David, pozvavši nas da svoje rane stavimo u Isusove rane i tako im podarimo smisao.
Osnaženi i duhovno pripravni, uputili smo se u Baziliku gdje smo, u 19 sati, započeli s euharistijskim slavljem koje je predslavio naš gost, u zajedništvu s pristiglom braćom svećenicima iz Švicarske i Njemačke. Sve prisutne je, pred početak misnoga slavlja, pozdravio fra Antonio Šakota, koordinator hrvatskih katoličkih misija u Švicarskoj, izrazivši neizmjernu radost zbog mnoštva mladih koji su došli tražiti Isusa i moliti ga da im pokaže svoje putove. A don David je, u nadahnutoj propovijedi, mladima na srce stavio potrebu autentičnog i iskrenog življenja evanđelja koje se ne gradi na vanjštini i ropskom odnosu prema Bogu – gospodaru, nego na povjerenju u providnost i dobrotu Boga – Oca. Na kraju misnoga slavlja, fra Antonio je zahvalio svima koji su ovo hodočašće učinili lijepim, napose međumisijskom zboru mladih koji se i ove godine radosno okupio kako bi, složnih i milozvučnih glasova, podao hvalu Bogu.
Kao i obično, ovaj predivni dan završili smo prigodnom zabavom u kulturnom centru Zwei Raben, gdje nas je zabavljao TS Alkari. U dvorani se tražilo mjesto više, što je u svima koji su oduševljeno promatrali ovaj čudesni prizor, izazvalo neopisivu radost i probudilo nadu u dobru budućnost koja je pred našim vjernim pukom u Švicarskoj. Na koncu, zahvaljujemo dragom Bogu na našim mladima koji već sada jesu sadašnjost, a ne budućnost, naših misija. Pred njih stavljamo i riječi sv. Pavla koje smo čuli u sv. misi, kao da su upućene upravo njima: “Složni budite, istu ljubav njegujte, jednodušni, jedne misli budite; nikakvo suparništvo ni umišljenost, nego-u poniznosti jedni druge smatrajte višima od sebe; ne starajte se samo svaki za svoje, nego i za ono što se tiče drugih! Neka u vama bude isto mišljenje kao i u Kristu Isusu.“ (Fil 2,2-5)
Tekst: fra Antonio Šakota
Fotografije: Sibylle Lovrić